রেলের ওয়াগন ভেঙে চুরি, রেল লাইনের সিমেন্টের স্ল্যাব, লোহার যন্ত্রাংশ চুরির কথাও শোনা যায়। রেলের জিম্মা থেকে জিনিস হারিয়ে যাওয়ার ঘটনাও নতুন কিছু নয়। তাই বলে ১২০ টন ওজনের একটা ইঞ্জিন?
হ্যাঁ, ঠিকই পড়েছেন। গোটা দেশ জুড়ে হারিয়ে যাওয়া একটি ইঞ্জিনকে তন্ন তন্ন করে খুঁজছে ভারতীয় রেল। আপাতত রেলের খাতায় নিখোঁজ রয়েছে ওই ইঞ্জিনটি। ২৩৩৮৪ নম্বরের এই ইঞ্জিনটি ভারতীয় রেলের তুঘলকাবাদ কারশেডের। গত ১৫ জুন পূর্বনির্ধারিত রক্ষণাবেক্ষণের কাজ করানোর জন্য ইঞ্জিনটির তুঘলকাবাদের শেডে ফেরার কথা ছিল। কিন্তু সেদিন সেটি ফেরেনি।
কারশেডের কর্মীরা ভেবে নেন, অন্যত্র ডিউটি পড়ায় সেখানে চলে গিয়েছে ইঞ্জিন। কিন্তু একদিন, দু’দিন করে গোটা জুন মাসেই ইঞ্জিন আর কারশেডমুখো না-হওয়ায় কারশেডের কর্মীরা বিষয়টি উপরমহলে জানান। এরপরেই খোঁজ শুরু হয়। জানা গিয়েছে, ওড়িশার তালচেরের কাছে শেষবার পূর্ব-মধ্য রেলের এলাকায় এমার্জেন্সি ডিউটি করেছিল ওই ইঞ্জিন। তখন সেটিতে একটি যান্ত্রিক গোলযোগ দেখা দিলেও কিছুক্ষণের মধ্যেই তা সারিয়ে ফেলা হয়।
আরও পড়ুন
এই ভারতীয় নারী প্রায় ৩০ বছর আগে একটি রেকর্ড করেছিলেন। সেলাম প্রাপ্য...
ভারতের মাটিতে কত জোরে ছুটল তালগো? জানলে চড়তে ইচ্ছে করবেই
এরপরে সেন্ট্রাল রেলওয়ে এবং পূর্ব-মধ্য রেলের মধ্যে যোগাযোগের অভাবেই ইঞ্জিনটি নিখোঁজ হয়ে যায় বলে জানা গিয়েছে। ভারতীয় রেলের সব ডিভিশন মিলিয়ে যে ৬০ হাজার চালক এবং সহকারী চালক রয়েছেন, তাঁদেরকেও ইঞ্জিনটিকে খুঁজতে সাহায্য করার জন্য নির্দেশ জারি করা হয়েছে। কিন্তু ইঞ্জিনটির যে খোঁজ নেই। কোথায় গেল ১২০টন ওজনের বিরাট মাপের ওই ইঞ্জিন? এই প্রশ্নেরই উত্তর খুঁজছেন রেল কর্তারা। ২০১২ সালে ৭০টন ওজনের একটি ইঞ্জিন অন্ধ্রপ্রদেশে নিখোঁজ হলেও তার কিছুক্ষণের মধ্যেই তা উদ্ধার করা সম্ভব হয়েছিল। সেই ঘটনায় ইঞ্জিনের মদ্যপ চালকরা ইঞ্জিনটি ফেলে পালিয়ে যান। এক্ষেত্রে তেমন কিছু হয়েছে কি না তা জানা নেই। তবে এবারে নিখোঁজ হওয়ার পরে একমাস পেরিয়ে গিয়েছে, আর কি তার হদিশ পাওয়া যাবে?